
1. DISCURSUL-PROGRAM AL PREŞEDINTELUI PARLAMENTULUI EUROPEAN

Noul preşedinte al Parlamentului European, Hans-Gert Pöttering, a prezentat pe 13 februarie 2007, programul său de activitate, acest eveniment fiind urmat de o declaraţie a cancelarului german Angela Merkel şi de o intervenţie a preşedintelui Comisiei Europene, Jose Manuel Barroso.

În discursul său-program, preşedintele a reamintit că tradiţia Parlamentului, din 1979 până în prezent, a dus la realegerea unui nou preşedinte, pentru o perioadă de doi ani şi jumătate
. Mulţumind deputaţilor pentru alegerea făcută, noul preşedinte a subliniat responsabilitatea ce revine Parlamentului European în etapa actuală, în legătură cu unificarea europeană, reamintind că acest demers a fost obiectivul preşedinţiilor anterioare şi va fi un scop esenţial al programelor urmaşilor săi.

În acest context, Hans-Gert Pöttering a exprimat recunoştinţa faţă de activitatea predecesorilor săi: Emilio Colombo, Simone Veil, Lord Plumb, Enrique Baron Crespo, Egon Klepsch, Klaus Hänsch, José-Maria Gil-Robles, Nicole Fontaine, Pat Cox şi, în mod special, lui Josep Borell Fontelles, predecesorul său.

Pentru apărarea valorilor europene-pentru o Europă a cetăţenilor

Invocând activitatea sa parlamentară, începută încă din 1979, noul preşedinte al Parlamentului European a observat că politica europeană a cunoscut, în aceste decenii, atât urcuşuri, cât şi momente dificile. Cea mai mare reuşită a fost apreciată ca fiind depăşirea divizării Europei prin impunerea valorilor comune europene. Aderarea Estoniei, Letoniei, Lituaniei, Poloniei, Republicii Cehe, a Slovaciei, Ungariei, Sloveniei, Maltei, Ciprului şi, în ianuarie 2007, a României şi Bulgariei, precum şi reunificarea Germaniei în 3 octombrie 1990, a constituit, din punctul său de vedere, un miracol al generaţiei sale. Aceste evenimente au reprezentat însă şi o provocare pentru instituţiile europene, ce va implica schimbul de experienţă, va consolida respectul şi înţelegerea faţă de celălalt. Noul preşedinte al Parlamentului European a afirmat că ar fi recomandabil ca, atunci când se vorbeşte de membrii comunităţii europene, să nu se mai vorbească de “cei noi” şi “cei vechi”, întrucât, astăzi, împreună, europarlamentarii reprezintă popoarele care constituie societatea Uniunii Europene. 

În discursul său, preşedintele a reamintit că, deşi, în anii ’80 se vorbea de un fenomen de “euroscleroză”, aceasta nu a împiedicat apariţia şi consolidarea monedei unice europene. El a apreciat că, în acest moment, Parlamentul European are o mai mare influenţă, pe care acesta o conştientizează, iar experienţa a arătat că succesul a fost obţinut prin manifestarea voinţei comune de a realiza unitatea continentului, respectând diversitatea sa.

În acest sens, preşedintele Parlamentului European a solicitat tuturor deputaţilor europeni să aibă aceeaşi determinare în consolidarea Uniunii Europene. Hans-Gert Pöttering a subliniat, de asemenea, rolul deosebit pe care îl are faptul că toţi cetăţenii europeni simt nu numai apartenenţa la ţara lor, ci şi identitatea lor europeană, fiind conştienţi de ceea ce îi uneşte. Acest sentiment reprezintă, conform opiniei noului preşedinte, condiţia necesară realizării unui viitor comun, întrucât unificarea europeană nu este numai un demers determinat de raţiune, ci vine şi din suflet.  În acest context, s-a subliniat că sensibilizarea cetăţenilor europeni faţă de Uniunea Europeană  va fi sarcina cea mai importantă de îndeplinit. Pentru a realiza acest lucru, deputaţii europeni vor trebui să fie mai aproape de europeni, în slujba cetăţenilor lor.

Europenii ar trebui să fie mândri de tot ceea ce s-a realizat de-a lungul secolelor pentru promovarea valorilor, a libertăţii, a statului de drept şi democraţiei. Cu acest prilej, preşedintele Parlamentului European a invocat aportul filosofiei greceşti, a dreptului roman, moştenirea iudeo-creştină şi a secolului luminilor, întreaga cultură europeană pe care o împărtăşim în prezent.

El a amintit că istoria europeană cuprinde însă şi momentele tragice ale războaielor civile şi, în secolul XX, ideologia totalitarismului care a dispreţuit drepturile omului. După 1945, părinţii fondatori ai Uniunii Europene au avut curajul de a recunoaşte greşelile şi de a se angaja pe calea reconcilierii, pentru a construi o Europă comună nouă, mai bună şi sub semnul păcii.

Preşedintele Hans-Gert Pöttering a subliniat că acum este nevoie să ne amintim de toate aceste lucruri pe care trebuie să le împărtăşim, de ceea ce “tradiţia Schuman” a numit “sufletul Europei”. În acest context, el a reamintit cuvintele unui mare european polonez, Wladyslaw Bartoszewski, care declara că “Europa este, înainte de toate, libertatea persoanelor, drepturile omului, atât drepturile politice cât şi cele economice”.

Revenind la valorile europene, noul preşedinte al Parlamentului European a subliniat că ele se află la baza demnităţii umane şi că, în numele ei, ne respectăm unii pe alţii, ne angajăm în faţa propriei conştiinţe, construind astfel, un sistem al responsabilităţii şi solidarităţii. El a menţionat că acest demers trebuie urmat în fiecare zi, nu numai în Europa, ci în lumea întreagă.

Realizarea reformelor-pentru democraţie şi parlamentarism

În discursul său program, Hans-Gert Pöttering a afirmat că viziunea europeană asupra omului nu este o viziune abstractă şi că ea va deveni convingătoare atunci când va fi aplicată credibil, de către europenii înşişi. În acest context, Preşedintele Parlamentului European a subliniat că pentru politica europeană, în prezent, sunt importante:

- susţinerea unui parteneriat cu Rusia democratică, aşteptând ca autorităţile ruse să depună eforturi concrete pentru pedepsirea asasinilor jurnalistei Ana Politkovkaya şi pentru asigurarea libertăţii presei;

- a nu uita că, fără Statele Unite ale Americii, nazismul şi comunismul nu ar fi fost învinse. În acelaşi timp, nu împiedică Europa să respingă ceea ce se întâmplă în Guantanamo, ca fiind incompatibil cu ordinea juridică europeană;

- protejarea vieţii umane împotriva oricărei forme de holocaust;

- convingerea că israelienii şi palestinienii au aceeaşi demnitate, susţinând atât existenţa statului Israel, cât şi dreptul poporului palestinian de a trăi într-un stat propriu;

- susţinerea celor care luptă pentru libertate şi democraţie pe căi paşnice, aşa cum au făcut Alexandre Milinkievici, în Bielorusia  (laureat al Premiului Sakharov în 2007), Dama de Blanco, în Cuba Aung San Suu Kyi, în Birmania şi alţi laureaţi ai Premiului Sakharov;

- institutele europene şi statele membre să militeze, în cadrul ONU, pentru abolirea pedepsei cu moartea.

Preşedintele Parlamentului European a subliniat că, pentru a realiza aceste obiective, este nevoie de un sistem european capabil a acţiona,  a apăra valorile şi interesele europene pe continent şi în lume. În acest sens, el a amintit ceea ce Louise Weiss a spus, în faţa forumului european, pe 17 iulie 1979: să nu fie uitat sentimentul că europenii sunt reprezentanţii egali ai unei spiritualităţi esenţiale, dar şi că ei sunt cei care trebuie să o testeze, în beneficiul generaţiilor viitoare.

Noul preşedinte al Parlamentului European a menţionat că, în prezent, Europa se confruntă cu provocări noi, fără precedent. După 50 de ani de la semnarea Tratatului de la Roma, se poate constata  că acesta a adus pace Europei, bunăstarea şi echilibrul social constituind motorul unificării europene. 

În epoca actuală, Europa va trebui să realizeze aspiraţia de securitate a cetăţenilor ei, ceea ce constituie o preocupare majoră pentru Uniunea Europeană. 

În discurs s-a subliniat că lupta împotriva terorismului implică şi răspunsul la unele probleme puse de cetăţenii europeni într-o lume în schimbare rapidă:

- aspiraţia la securitate ce include, de asemenea, asigurarea unui loc de muncă şi a protecţiei sociale; în acest sens, într-o lume a mondializării, creşterea competitivităţii implică păstrarea modelului social european;

- luarea unor măsuri necesare pentru contracararea schimbărilor dramatice ale climei, atât în Europa, cât şi împreună cu partenerii mondiali;

- asigurarea securităţii globale, dar şi a aprovizionării comune cu energie;

- securitate înseamnă şi aplicarea unei politici comune în domeniul migraţiei, respectând drepturile omului, ţinând cont de integrarea în societate a imigranţilor; nu se va tolera faptul că un număr mare de oameni îşi pierd viaţa în apele Mediteranei;

- Europa va încerca să îşi menţină securitatea într-o lume în care cresc conflictele, sărăcia, dezordinea şi poluarea mediului.

În acelaşi timp, preşedintele Parlamentului European a menţionat că europenii înţeleg să consolideze securitatea, angajându-se în favoarea securităţii în lume. El a reamintit că, paradoxal, în Europa, unificarea s-a consolidat prin rezolvarea crizelor apărute în istoria ei. 

În acest moment al evoluţiei sale, Europa are nevoie de reînnoire, mai ales când Europa pare mai pregătită pentru secolul XX, decât acum 15 sau 20 de ani. Noul preşedinte al forumului legislativ european a subliniat că generaţiile viitoare vor judeca modul în care Europa va reacţiona acum la aceste provocări. S-a reamintit că politica europeană nu are numai caracter tehnic, ci are nevoie de viziune şi coerenţă, de concentrare asupra punctelor esenţiale şi asupra viitorului. Înainte de orice, trebuie ca Europa să creadă în ea însăşi, în forţa valorilor sale, fiind, în acelaşi timp, un partener de încredere în lume.

Preşedintele Parlamentului European a menţionat că fără o comunicare cu cetăţenii, fără ajutorul media, aceste provocări nu pot fi înţelese şi depăşite. El a mulţumit reprezentanţilor presei internaţionale, ai presei naţionale care au transmis cu obiectivitate şi onestitate informaţii despre activitatea instituţiilor europene. Din această perspectivă, s-a afirmat că este anacronic a prezenta unificarea europeană din perspectivă naţională şi a invitat televiziunile naţionale să abordeze teme europene şi să invite deputaţii europeni să-şi prezinte punctul lor de vedere.

Acest lucru este cu atât mai necesar cu cât, în această perioadă, este nevoie de un nou pact între cetăţeni şi instituţiile europene, a căror credibilitate este legată de ideea unei Europe a cetăţenilor. În acest context, iniţiativa unei “mai bune legiferări” va contribui la asigurarea controlului democratic, a transparenţei şi creşterii eficienţei activităţii instituţiilor europene. Preşedintele Parlamentului European a subliniat că, pentru orice iniţiativă legislativă, va fi necesar a reflecta la scopul concret al acesteia, la simplificarea legislaţiei, la respectarea principiului subsidiarităţii, la reducerea birocraţiei şi costurilor aplicării politicilor europene.
Instituţiile europene vor trebui să recunoască angajamentul deosebit al cetăţenilor săi, aportul lor la îmbunătăţirea imaginii Europei în lume. Un rol important îl are recunoaşterea rolului deosebit pe care îl au tinerii care merită o recunoştinţă deosebită faţă de afirmarea cauzei europene în lume.

Hans-Gert Pöttering a subliniat, în continuare, că istoria însăşi nu ar trebui prezentată numai din perspectivă naţională, ci ar fi necesară crearea unei Case a istoriei europene, un Muzeu al memoriei şi viitorului european. Semnarea Declaraţiei asupra viitorului Europei care va avea loc la 25 martie 2007, la Berlin, ar putea fi un bun prilej de a concretiza acest proiect.

În discursul său program, preşedintele Parlamentului European a afirmat că Europa este un continent complex, ce regrupează 27 de ţări şi 500 milioane de persoane şi care nu poate fi condus cu instrumente depăşite. Pentru a consolida comunitatea de valori a Europei este necesară o reformă profundă, de un nou Tratat constituţional care să întărească Parlamentul European şi parlamentele naţionale. Acest Tratat va recunoaşte, pentru prima dată, guvernarea autonomă ca fundament al democraţiei europene, o ierarhie a competenţelor instituţionale.
Noul preşedinte a menţionat că, adesea, noul Tratat a fost criticat din motive naţionale şi a  afirmat clar că Parlamentul European va apăra Tratatul constituţional. Această instituţie europeană va supraveghea ca valorile europene să fie reiterate, din punct de vedere juridic şi politic.

Declaraţia asupra viitorului Europei, din 25 martie 2007, va putea fi un moment esenţial al acestui demers, întrucât va conţine aderarea tuturor statelor la valorile europene şi va recunoaşte, de drept, necesitatea reformelor. În acest context, egoismul naţional este exclus, cel care nu urmăreşte decât interesele ţării sale putând afecta solidaritatea europeană.

Până la Consiliul European din 21-22 iunie 2007, se va elabora “o foaie de parcurs” care să ducă la definitivarea şi adoptarea Constituţiei Europene, până la alegerile europene din 2009. Ca reprezentant al Parlamentului European, Hans-Gert Pöttering a reamintit că Tratatul a fost semnat de 27 de guverne şi că, deşi referendumurile sunt importante, ele nu trebuie să împiedice buna funcţionare a Uniunii, conform principiilor juridice “pacta sunt servanda” (“tratatele trebuie respectate”).

Preşedintele Parlamentului European a subliniat că instituţia sa va acţiona ferm pentru a realiza reformele necesare, evitând clivajele dintre popoarele Uniunii Europene. În acest scop, forumul legislativ european va face unele reforme chiar în interiorul său, printr-un program de reformă ce va fi propus grupurilor politice din Parlamentul European. Conferinţa preşedinţilor a creat deja un grup de lucru în vederea elaborării unor măsuri pentru îmbunătăţirea activităţii în Parlamentul European.

Promovarea unui dialog al culturilor-pentru parteneriat şi toleranţă

În discursul-program, Hans-Gert Pöttering a declarat că viitorul Europei va depinde în mare măsură de modul în care europenii vor reuşi să coexiste, împreună cu diferite culturi şi religii, în interiorul Uniunii, dar şi cu vecinii lor, în special cu lumea arabo-islamică. Dialogul cu aceste culturi va fi, în continuare, o caracteristică a Europei, în interiorul căreia coexistă trei mari religii: creştină, iudaică şi musulmană. Respingând conflictul între civilizaţii, preşedintele a afirmat că Europa va încerca să fie un “pod spiritual şi cultural” peste Mediterana, către Orientul Apropiat şi Africa de Nord. Preşedintele Parlamentului European a menţionat că dialogul va trebui să fie fundamentat pe toleranţă şi adevăr, ceea ce înseamnă că respectarea propriilor convingeri înseamnă respectarea convingerilor celuilalt, în scopul coexistenţei paşnice.  S-a subliniat că Adunarea Parlamentară Euromediteraneană va fi un element esenţial al acestui dialog cu Orientul Mijlociu.

Consolidarea democraţiei şi a parlamentarismului în Europa va fi, aşa cum a subliniat Hans-Gert Pöttering, un obiectiv important al activităţii Parlamentului European. Colaborarea constructivă cu parlamentele naţionale se va face în interesul popoarelor europene şi în interesul Uniunii Europene, invocând avertismentul lui Helmut Kohl că “nu avem destul timp, întrucât lumea de astăzi nu va aştepta să ne rezolvăm problemele interne”. În acest context, noul preşedinte a subliniat că lipsa de acţiune sau indiferenţa ar fi erori grave. De aceea, în timpul mandatului său, el s-a angajat să realizeze aceste obiective, să răspundă aşteptărilor deosebite ale acestei etape, consolidând demnitatea Parlamentului European şi unitatea continentului.

2. INTERVENŢIILE CANCELARULUI GERMAN ANGELA MERKEL ŞI A PREŞEDINTELUI COMISIEI EUROPENE

Cancelarul german, Angela Merkel, care deţine preşedinţia Consiliului Uniunii Europene, a subliniat, într-un discurs ce a urmat prezentării programului Parlamentului European, importanţa Parlamentului European care, după 1979, a devenit din ce în ce mai activ şi vizibil cetăţenilor. Preşedintele Consiliului a evidenţiat rolul Parlamentului în dosare importante precum REACH, Directiva referitoare la servicii, acestea constituind obiectul unor negocieri dure între Comisia Europeană şi Parlamentul European. 

Cancelarul german a insistat asupra misiunii pe care parlamentarii europeni o au în demersul de a explica importanţa Uniunii Europene celor 500 de milioane de cetăţeni europeni şi de a relansa Tratatul Constituţional. Cu această ocazie, s-a anunţat oficial elaborarea, de către preşedinţia germană, a unei “foi de parcurs” pentru relansarea Tratatului Constituţional. 

Cancelarul german a amintit că tema centrală a Consiliului European din 8-9 martie 2007 va fi politica energetică şi că a fost elaborată o propunere a Comisiei Europene în acest domeniu. În cadrul acestei politici, un rol deosebit îl va avea rolul Europei în reducerea emisiilor de CO2, relaţiile cu Rusia, recomandându-se accelerarea negocierilor cu această ţară, înaintea summit-ului Uniunea Europeană-Rusia, din luna mai 2007.

În finalul discursului său, cancelarul german a evocat Declaraţia referitoare la viitorul Europei, ce va fi adoptată pe 24-25 martie 2007, cu ocazia aniversării a 50 de ani de la semnarea Tratatului de la Roma. S-a remarcat faptul că negocierile legate de elaborarea Declaraţiei decurg bine şi sunt avansate.

În discursul său, preşedintele Comisiei Europene, Jose Manuel Barroso, a menţionat că, în cei 50 de ani de activitate a comunităţii europene, Parlamentul European a evoluat progresiv, reprezentând democraţia europeană.

Revenind asupra discursului noului preşedinte al Parlamentului European, preşedintele Comisiei a reafirmat importanţa promovării valorilor europene şi a dialogului intercultural şi religios. În acest context, el a reamintit că anul 2008 va fi Anul Dialogului Intercultural. 

Jose Manuel Barroso a subliniat că Declaraţia referitoare la viitorul Europei va trebui semnată pe 25 martie 2007, fiind o confirmare a rolului Uniunii şi a misiunii sale în secolul XXI. Preşedintele Comisiei Europene a afirmat că Declaraţia va fi baza unui consens în legătură cu stabilirea unui acord instituţional referitor la Tratatul Constituţional.

Parteneriatul instituţional va fi primordial, întrucât cetăţenii europeni doresc o Uniune Europeană capabilă să stăpânească mondializarea, să promoveze creşterea economică şi solidaritatea, mai ales în probleme importante precum schimbarea climatică, asigurarea securităţii şi apărarea valorilor, a intereselor europene în lume.

Preşedintele Comisiei Europene a chemat statele membre să găsească o soluţie pentru adoptarea Tratatului Constituţional, insistând asupra ideii că toate guvernele au semnat Tratatul. În aceasta, el vede un angajament al tuturor statelor membre de a fi constructive şi active în găsirea unor soluţii comune. În încheiere, preşedintele Comisiei Europene a reafirmat angajamentul de a colabora cu Parlamentul European şi Consiliul, în scopul realizării unei reforme reale a Europei. 

3. NOUL PROGRAM AL PARLAMENTULUI EUROPEAN ÎN CONTEXTUL POLITICII DE PROMOVARE A VALORILOR EUROPENE

Noul program al preşedintelui Parlamentului European a fost apreciat ca expresia şi continuarea politicii Uniunii Europene de promovare a solidarităţii şi valorilor europene
. 

În documentele  recente ale Uniunii Europene a fost prezentă ideea că Europa va trebui să reformeze şi să modernizeze politicile sale, pentru a proteja propriile sale valori
. În acest context, modernizarea este esenţială pentru menţinerea nivelului de prosperitate, a coeziunii sociale, protecţiei mediului şi calităţii vieţii. Concurenţa mondială a impus relansarea Strategiei de la Lisabona, precum creşterea şi ocuparea forţei de muncă, valorificarea principalelor atuuri ale Uniunii Europene. În aceste documente s-a subliniat că Europa reprezintă, din acest punct de vedere, cea mai mare zonă integrată de schimb din lume. Nici un stat membru nu ar putea face faţă singur marilor provocări ale mondializării şi, de aceea, numai împreună, statele europene pot asigura viitorul Europei. 

În acest context, valorile europene constituie fundamentul  modului de abordare specific al problemelor economice şi sociale. Unitatea şi diversitatea au constituit principiile de bază ale politicii comunitare. Valori precum: solidaritatea şi coeziunea, egalitatea şanselor şi lupta împotriva oricăror forme de discriminare, aplicarea unor reguli adecvate în domeniul sănătăţii şi securităţii la locul de muncă, accesul tuturor la educaţie şi la un anume nivel al calităţii vieţii, dezvoltarea durabilă şi participarea societăţii civile au demonstrat faptul că Europa a creat o economie socială de piaţă.

Aceste valori sunt înscrise în toate tratatele Uniunii, în legislaţia comunitară cât şi în Convenţia europeană a drepturilor omului, în Charta drepturilor fundamentale. Conform viziunii europene, această “dimensiune europeană puternică a susţinut sistemele naţionale”.

În prezent, politicile europene se confruntă cu mari provocări legate de promovarea noilor tehnologii, îmbătrânirea populaţiei, creşterea şomajului (19 milioane în 2005) şi mondializarea, dezvoltarea inegală. Conform poziţiei Comisiei Europene, mondializarea, confruntarea Europei cu dezvoltarea unor zone ale lumii (SUA, China, India) au pus în evidenţă problemele existente şi nevoia creşterii performanţelor, a realizării unor reforme structurale în cadrul Uniunii. 

Sistemul european dispune de un ansamblu unic de instrumente: o legislaţie care protejează valorile şi modul de viaţă european; puteri executive capabile a negocia pe plan extern; capacităţi de control şi un sistem judiciar adecvat; instanţe în domeniul concurenţei şi ajutoarelor de stat; un buget care susţine coeziunea economică, socială şi teritorială, tehnologia informaţiei, propriile reţele de energie; un spaţiu de libertate, securitate şi justiţie care contribuie la asigurarea competitivităţii în Europa; instrumente externe aşa cum sunt extinderea, politica de vecinătate, politica de dezvoltare prin care au fost exprimate valorile europene; uniunea economică şi monetară care permite progresul tuturor ţărilor în aceeaşi direcţie.

Conform acestei viziuni, măsurile care ar trebui luate la nivel european şi naţional vor impune un nou parteneriat între Uniunea Europeană  şi statele membre, capabil a realiza o coordonare mai bună între nivelul naţional şi cel supranaţional, atât în politica economică, cât şi în cea socială. Principalele directive ale viitoarelor acţiuni vor fi legate de crearea unui mediu de  promovare a inovaţiei, de definirea unei politici energetice coerente, pe termen lung, asigurarea resurselor pentru educaţie, de reînnnoirea dialogului social, de creşterea cooperării între statele membre.

În documentul Comisiei Europene se afirma că este evidentă nevoia de modernizare a Europei, astfel încât aceasta să beneficieze de oportunităţile mondializării. În acest sens, Comisia Europeană a propus ca, în colaborare cu statele membre şi ceilalţi actori europeni să fie elaborată o “foaie de parcurs” a dezvoltării moderne a Europei ce va asigura protejarea valorilor europene. Această propunere a devenit obiectivul central al programului celor trei preşedinţii ale Uniunii Europene (Germania, Portugalia, Slovenia), dar şi a Parlamentului European. Cu prilejul celei de a 50-a aniversări a Tratatului de la Roma, Declaraţia ce va fi semnată va avea ca element central uniunea statelor membre în jurul valorilor europene. 

� http://www.europarl.europa.eu/president


� http://www.euractiv.com

